Tora Berger
Tora Berger (sündinud 18. märtsil 1981 Rignerikes) on Norra laskesuusataja, olümpiavõitja. Ta on laske- ja murdmaasuusataja Lars Bergeri õde. 2000. aasta juunioride MM-il Austrias Hochfilzenis võitis Tora Berger pronksmedali sprindis, oli 9. jälitussõidus ja 13. pikal distantsil. 2001. aasta juunioride MM Venemaal Hantõ-Mansiiskis ebaõnnestus: ta oli sprindis 24., jälitussõidus 38. ja pikal distantsil 21. Samal aastal debüteeris ta maailma karikasarjas. Oma elu esimesel MK-etapil Hochfilzenis 7,5 km sprindis jäi ta 93. kohale. Juba teisel etapil Sloveenias Pokljukas oli ta 42. Oma esimese MK-punkti sai ta 2002 Rootsis Östersundis, kui ta sprindis oli 30. See jäigi talle selle aasta ainsaks MK-punktiks ja järgmisel aastal ei tulnud sedagi. Norra naiskonda pääses ta ainult aeg-ajalt (hooajal 2002/03 3 korda) ja neist esimene katse Östersundis andis isegi 2. koha. 2003. aasta parim tulemus oli Euroopa karikasarja 4. etapil Itaalias Brussonis saadud jälitussõidu 9. koht ja 5. etapi võistkondlik 3. koht (see oli ainus kord, mil ta sel aastal EK-sarjas oma riigi teatenaiskonda pääses). 2004./05. aasta hooajal parandas Berger korduvalt oma parimat tulemust MK-sarjas. 2. etapil Holmenkollenis oli ta pikal eraldistardist distantsil 24., pärast jälitussõidus 19., 3. etapil Östersundis ühisstardist sõidus 15., 5. etapil Saksamaal Ruhpoldingis sprindis 10. ning 6. etapil Itaalias Anterselvas pikal distantsil 7., 22. jaanuaril 2005 sprindis 2. ja jälitussõidus 2. Teatenaiskonda pääses ta 3 korda, parimaks jäi Ruhpoldingi 3. koht. Sel aastal pääses ta esimest korda täiskasvanute maailmameistrivõistlustele, kus sõitis kaasa kõik distantsid, aga tulemused polnud head: sprindis 11., jälitussõidus 19., pikal distantsil 21. ja teatesõidus 5. Hooaja lõpul Hantõ-Mansiiskis toimunud MM-il segateatesõidus jäi ta Norra koondises koguni 10. kohale. 2005./06. aasta hooajal oli tema parim tulemus MK-sarjas enne Torinos toimunud olümpiamänge 17. koht. Olümpiamängudele ta siiski sai, kuid ei sõitnud oluliselt paremini. Ta saavutas pikal eraldistardist sõidus 13., sprindis 23., jälitussõidus 18. ja ühisstardist sõidus 25. koha. Teatenaiskonnaga oli ta 5. Hooaja lõpul jõudis ta veel 3 korda esikümnesse, kõik individuaalselt, kuid mitte esikuuikusse. Kuid Pokljukas toimunud MM-il segateatesõidus saavutas ta Norra koondises hõbemedali. 2006./07. aasta hooajal sõitis Berger MK-sarjas esikahekümnesse järjekindlalt, kuid esikuuikusse mitte kordagi. Ka teatenaiskonna parim tulemus oli üks 3. koht. Hooaja parimad tulemused tulid maailmameistrivõistlustel Anterselvas: sprindi 10. ja jälitussõidu 19. koha järel saavutas ta pikal eraldistardist sõidul 4. koha. Võistkondlikult sai ta kaks pronksmedalit: 4×6 km teatesõidus ja 2×6+2×7,5 km segateatesõidus. Ühisstardis oli ta 25. 2007./08. aasta hooaeg tõi Bergerile elu esimese MK-etapivõidu. Soomes Kontiolahtis toimunud MK-sarja avaetapil võitis ta pärast 3. kohaga lõppenud sprindietappi jälitussõidu. Samal talvel lisandus teinegi etapivõit Saksamaalt Oberhofist sprindist. 2008. aasta MM-il Östersundis alustas ta kolme 4. kohaga, mis tulid 7,5 km sprindis, 10 km jälitussõidus ja 12,5 km jälitussõidus. Seejärel sai ta hõbemedali 12,5 km ühisstardiga sõidus ja jäi ainult 3 sekundiga alla maailmameistriks tulnud Magdalena Neunerile. Kõige viletsam koht (6.) tuli teatesõidus. 2008./09. aasta hooajal oli enne 2009. aasta maailmameistrivõistlusi Lõuna-Koreas Pyeongchangis Bergeri kõige viletsam koht MK-sarjas 13. koht. Oli tulnud ka üks etapivõit Anterselvast 7,5 km sprindist. Kuid just MM-il sõitis Berger välja oma senise hooaja halvimad kohad: sprindis oli ta 19. ja ühisstardis 15. Jälitussõidus tõusis ta 9. kohale. Teatenaiskond jäi alles 11. kohale, segateatevõistkond oli 4. Siiski võitis Berger pronksmedali 15 km eraldistardiga sõidus. Pärast MM-i suhtelist ebaõnnestumist võitis ta hooaja lõpul veel kaks etappi: ühisstardi Norras Trondheimis ja sprindi Östersundis. Stabiilne hooaeg andis MK-sarja kokkuvõttes 3. koha, sealjuure oli Berger 3. nii lühikesel kui pikal individuaaldistantsil, aga jälitussõidus oli ta 2. 2010. aasta taliolümpiamängudel Vancouveris tuli ta 15 km eraldistardist sõidus olümpiavõitjaks. Ühtlasi oli see Norra 100. kuldmedal taliolümpiamängudelt. Teine õnnestunud start olümpiamängudel oli jälitussõit, kus ta tõusis sprindi 33. kohalt 5. kohale. Ühisstardist sõidus oli ta 18. Hooaja lõpus Hantõ-Mansiiskis toimunud maailmameistrivõistlustel segateatesõidus saavutas Berger Norra koondises hõbemedali.